1Yix ix ixokib, chix cojon chique i iwachijil. We 'o i iwachijil n-quiqui coj ti u tzij i Dios, mok quiqui jach quib pu'ab i Jesucrísto rumal i 'utz i chom qui 'an yix chiquiwach. N-tu chac 'uri que i pixbaj. 2N-tu chac, man quiquil ique chi chom ix 'olic, n-ta xak manal qui ch'obo. 3Are qui wik iwib are chi wika i pi c'ux, n-xui ta qui wik iwij. Mix c'achir chu yijbaxic i wi we chom qui 'an che, xak mix c'achir che i 'u' chi chom, xak mix c'achir che i arit, tak i uwaj chom, pakal rajil. 4Are, chi bisoj u 'anic ix chom pi c'ux, man i chomal-le n-ca sach taj. Chix 'ol che u nimal i c'ux; xak chix quicot piwanima. Are ile chi chom cril i Dios. 5Man queje ile xqui 'an i ixokib ujer chi lic qui yom qui c'ux che i Dios. Ique xqui cuba qui c'ux che i Dios, xak xe cojon chique i cachijil; queje u wikic quib ile xqui 'ano. 6Queje ile xu 'an i ati Sára ujer, xcojon che i rachijil, chi mam Abraham: "At wajwal", xu bij che. Yix, quix e'elok pacha i ati Sára-le we qui 'an i 'utz, y n-ta xak cu na iwij. 7Xak yix ix achiab, chiwila qui wach i iwixokil; chi chajij pacha jun cristal n-co taj. Ique n-nim ti qui cho'ab, xui-ri, i Dios u 'anom chique xak jun pacha u 'anom chique i achiab: u yom qui c'aslemal chi n-ca q'uis ta chic. Queje ile chi 'ana chique, man are qui tz'onoj che i Dios, n-ta xak ca 'atiw i tzij; ire lic quix u ta. 8Pa q'uisbal-re 'ut, quin bij chiwe iwonojel: chi 'ana xak jun i nojbal chiwach; we 'o jun chiwe ca bisonic, xak chi ya i wach ru', wach tak u bis; c'ax chi na iwib chiwach man yix iwatz i cha' iwib. 'Utz rilic i wach chi 'ana chiwach; mi 'an nim che iwib. 9We 'o jun 'o u mac chiwe, mi tzalij u wach che. We xak 'o quix u yo'ya, mi la' u wach che. Mi tzalij u wach che, are i chi 'ana, chi tz'onoj che i Dios chi cu ya i 'utz puwi. We ix 'utz chique conojel, i Dios cu ya 'uri i 'utz piwi yix; rumal ile xix u siq'uij ru'. 10Keta'am ile, man cu bij u wuj i Dios: We jun craj u c'aslemal chom, we craj lic ca quicotic, chu 'atij utzamra'; mu bij tak itzel tzij; chu 'atij u chi'; mu 'an tak i t'oronic. 11Mu min rib chu 'onquil i n-'us taj, xa are chu 'ana i 'utz. Chu tzucuj i módo chi chom 'ol cu' conojel; lic chu ya rib chu 'onquil. 12Man i Kajwal que u chajij i je aj 'anol 'utz, lic cu ta wach quiqui tz'onoj che, xui-ri, tzel que rilo ni'pa i n-'us ta quiqui 'ano. (Queje ile tz'ibtal chupam u wuj i Dios.) 13¿Xataba 'o jun cu 'an i mal chiwe, we yix lic qui ya i c'ux chu 'onquil i 'utz? N-taj. 14Xui-ri, we 'o na jun quix u ya pa c'ax xa rumal i 'utz qui 'ano, 'utz iwe yix 'uri. Mi xij iwib che jun winak; mix c'achir che we quix u ocsaj 'il. 15Xui-ri, lic chi cojo u 'ij i Kajwal, chi ya che cu rajawij i c'ux. We 'o jun cu tz'onoj chiwe wuchac i cubam i c'ux che i Kajwal, chix 'olok ix yij chu bixquil wach usuc', xui-ri, chi bij usuc' che, ru' rutzil i c'ux, mi 'an nim che iwib. 16Mi 'an i n-'us taj, man queje ile, i c'ux 'utz cu na'o we n-ti mac i 'anom. We 'o jun cu nuc' tzij chiwij xa rumal ix re i Crísto, che ire i q'uixbal. Cu ya u q'uix utuquel, man yix 'utz i qui 'ano. 17We qui tij i c'ax xa rumal u 'onquil i 'utz, we queje ile craj i Dios chiwe, 'utz 'uri. 'Utz na ile chuwach u tijawic i c'ax we xa rumal jun mal qui 'ano. 18Cha c'un chi c'ux, i Crísto xak xu tij i c'ax are xcamsaxic rumal i ka mac yoj. Are xu 'an ile, xa julaj xu 'ano, n-q'uial mul taj. Ire n-tu mac, xui-ri xu tij i c'ax, tobal ke yoj chi oj ajmaquib. Queje ile xu 'ano, c'ambal bi ke yoj ru' i Dios. Tupu xcam i u ch'acul, i ranima n-xcam taj. 19I ranima-le xa 'ec, xe u 'ijla i canima i camnak pa je tz'apil wi. 20I je tz'apilic-le, je are i winak chi qui kelom u tzij i Dios ujer. Ique-le je c'aslic are ca tijin i mam Noe chu yijbaxic i nim laj bárco. I Dios xe roy'ej na, tz'akat ca tijin u 'onquil i bárco man nim u c'ux chique, mokxa quiqui jalwachij i qui nojbal chi n-'us taj. Xui-ri, ique n-xqui coj ti u tzij. Ni'pa i xe cojonic, xa je wajxakib; ique xe oc pa bárco. Are i xe totaj 'uri rumal i ya. 21I ya-le, xu rik u chac chique i winak ujer chi xe totajic; xak chake yoj, 'o usuc' i ya tobal-ke. Are ca kajsax ya pakawi, i mer usuc' n-are ti u ch'ajic i ka ch'acul, are tz'onbal-re che i Dios chi cu ch'aj i ka c'ux. I u kajsaxic ya-le 'o co'on re chake xa rumal u walijic i Jesucrísto. 22Ire xel bi chicaj; 'o chic pu wikabim i Dios. 'O chic piquiwi ni'pa i ángel, ni'pa i tew nawalil chicaj, xak conojel ni'pa i 'o qui cho'ab chi n-ca 'iltaj ta qui wach; 'is je 'o chic pu'ab.
1 SAN PEDRO 3